Γνώμη του Συμβουλίου

της 10ης Φεβρουαρίου 2004

σχετικά με το επικαιροποιημένο πρόγραμμα σταθερότητας του Λουξεμβούργου, 2002-2006

(2004/C 43/05)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής, μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 10 Φεβρουαρίου 2004, το Συμβούλιο εξέτασε το επικαιροποιημένο πρόγραμμα σταθερότητας του Λουξεμβούργου για την περίοδο 2002-2006. Το επικαιροποιημένο πρόγραμμα είναι σύμφωνο με τις πληροφοριακές απαιτήσεις του αναθεωρημένου "κώδικα δεοντολογίας" για το περιεχόμενο και τη μορφή των προγραμμάτων σταθερότητας και σύγκλισης.

Η δημοσιονομική στρατηγική του επικαιροποιημένου προγράμματος βασίζεται στη διατήρηση ισοσκελισμένης δημοσιονομικής θέσης σε μεσοπρόθεσμη βάση. Η κυβέρνηση, παρότι δεν προτίθεται να περικόψει δραστικά τις δημόσιες δαπάνες στην παρούσα περίοδο ασθενούς οικονομικής ανάπτυξης, έλαβε μέτρα για τη συγκράτηση του δείκτη αύξησης των δημοσίων δαπανών.

Η επικαιροποίηση προβλέπει άνοδο του πραγματικού ΑΕΠ στο 1,2 % το 2003, από 1,3 % το 2002. Το 2004 η ανάπτυξη εκτιμάται ότι θα ανέλθει σε 2 % ενώ το 2006 η άνοδος του ΑΕΠ θα είναι της τάξης του 3,8 %. Η αύξηση της απασχόλησης αναμένεται να επιβραδυνθεί στο 1 % περίπου το 2004 και στη συνέχεια να αυξηθεί και να διαμορφωθεί σε επίπεδο ελαφρώς ανώτερο του 2 % έως το 2006. Ο πληθωρισμός (ΕΔΤΚ) προβλέπεται ότι θα υποχωρήσει σταδιακά στο 1,3 % περίπου το 2006. Με βάση τις διαθέσιμες πληροφορίες, το μακροοικονομικό σενάριο στο οποίο βασίζεται η επικαιροποίηση φαίνεται ρεαλιστικό για το 2004 και το 2005. Αντίθετα, ο αναμενόμενος ρυθμός ανάπτυξης για το 2006 ενδέχεται να αποδειχθεί αισιόδοξος.

Η επικαιροποίηση προβλέπει έλλειμμα γενικής κυβέρνησης της τάξης του 1,5 % του ΑΕΠ το 2004, δηλαδή σημαντική επιδείνωση σε σχέση με το 0,6 % του ΑΕΠ που προβλέπεται για το 2003. Σε μεγάλο βαθμό, η επιδείνωση αυτή φαίνεται να αντικατοπτρίζει τον ετεροχρονισμένο αντίκτυπο της οικονομικής επιβράδυνσης στην δημοσιονομική κατάσταση. Σε κυκλικά προσαρμοσμένους όρους, αυτό αντιπροσωπεύει, με τους υπολογισμούς της Επιτροπής με την από κοινού συμφωνηθείσα μέθοδο, διατήρηση πλεονάσματος σε σταθερή βάση. Για το 2005 προβλέπεται περαιτέρω αύξηση του ελλείμματος στο 2,3 % του ΑΕΠ και στη συνέχεια υποχώρησή του στο 1,5 % του ΑΕΠ του 2006. Σε κυκλικά προσαρμοσμένους όρους, προβλέπεται η διατήρηση δημοσιονομικού πλεονάσματος. Ο δείκτης δημοσίου χρέους προβλέπεται να υποχωρήσει κάπως την περίοδο που καλύπτει η επικαιροποίηση, και από το 5,2 % του ΑΕΠ το 2004 να διαμορφωθεί στο 4,4 % του ΑΕΠ το 2006.

Οι κίνδυνοι όσον αφορά τις προοπτικές εξέλιξης των δημοσίων οικονομικών φαίνεται να υποεκτιμώνται. Αυτό αφορά ιδίως την ισχύ της αναμενόμενης ανοδικής φάσης του κύκλου και την εφικτότητα των σχεδιαζόμενων περικοπών στις δαπάνες που προβλέπει το βασικό σενάριο της επικαιροποίησης. Υπό αντίξοες οικονομικές συνθήκες, το όριο του 3 % ενδέχεται να παραβιαστεί, ιδίως το 2005. Από την άλλη πλευρά, οι μεταβολές στο κυκλικά προσαρμοσμένο αποτέλεσμα δείχνουν ότι η διατήρηση δημοσιονομικής θέσης σχεδόν ισοσκελισμένης φαίνεται να είναι επαρκώς τεκμηριωμένη από το πρόγραμμα.

Πάντως, η εκτίμηση του κενού παραγωγής και επομένως του κυκλικά προσαρμοσμένου αποτελέσματος παρουσιάζει ασυνήθη περιθώρια αβεβαιότητας που οφείλονται στα ειδικά χαρακτηριστικά της οικονομίας του Λουξεμβούργου. Ειδικότερα, οι σημερινές εκτιμήσεις για τον δείκτη δυνητικής ανάπτυξης σε μεσοπρόθεσμη βάση ενδέχεται να είναι ιδιαίτερα αισιόδοξες, στο πλαίσιο πάντα του ρεαλιστικού σεναρίου. Παρότι η αρχική δημοσιονομική θέση είναι ιδιαίτερα υγιής, ορισμένες περικοπές δαπανών ενδέχεται να είναι αναγκαίες για να διασφαλιστεί ότι οι δημόσιες δαπάνες θα εξακολουθήσουν να συμβαδίζουν με τη βάση των δημοσιονομικών εσόδων σε μεσοπρόθεσμη βάση. Εξάλλου, πρέπει να σημειωθεί ότι ο δείκτης δημοσίων επενδύσεων ως προς το ΑΕΠ αναμένεται να υποχωρήσει κάπως κατά την καλυπτόμενη από την επικαιροποίηση περίοδο, αλλά θα παραμείνει σε επίπεδο σαφώς υψηλότερο του μέσου όρου της ΕΕ και θα υπερβεί το 4 % του ΑΕΠ.

Το Λουξεμβούργο δεν αντιμετωπίζει κίνδυνο να καταστεί η δημοσιονομική του θέση μη διατηρήσιμη σε μακροπρόθεσμη βάση. Ο δείκτης δημοσίου χρέους θα παραμείνει ιδιαίτερα χαμηλός κατά την περίοδο που καλύπτουν οι προβλέψεις και η συνολική καθαρή θέση είναι ακόμη ευνοϊκότερη εάν ληφθούν υπόψη τα σημαντικά χρηματοοικονομικά περιουσιακά στοιχεία που συσσωρεύθηκαν κατά τα προηγούμενα έτη χάρη στα δημοσιονομικά πλεονάσματα.

Οι οικονομικές πολιτικές που παρουσιάζονται στο επικαιροποιημένο πρόγραμμα είναι γενικά σύμφωνες με τις συστάσεις των γενικών προσανατολισμών των οικονομικών πολιτικών, ιδίως με εκείνες που έχουν δημοσιονομικές επιπτώσεις.

(1) ΕΕ L 209 της 2.8.1997.